Cheris Haridy, il-persuna li jidher f’filmat li xxandar ilbieraħ fuq dan is-sit fil-klinika tad-dentistrija fl-Isptar Mater Die, sostna li r-reazzjoni tiegħu kienet riżultat għall-mod arroganti li bih ġie trattat mill-impjegati u saħaq li “fl-isptar qed jittrattaw il-barranin ta’ żibel”. Is-Sur Haridy għamel kuntatt magħna fejn talab li jispjega dak li seħħ fl-Isptar Mater Dei u l-frustrazzjoni tiegħu għal mod kif kien qiegħed jiġi ttrattat meta kien muġugħ. Is-Sur Haridy qal li huwa Eġizzjan u li ilu jgħix Malta għal dawn l-aħħar 15-il sena peress li għandu stat ta’ refuġjat. Huwa rrakkonata li meta mar l-Emerġenza minħabba wġigħ kbir li kellu f’darsu, intbagħat biex jiġi ttrattat fil-klinika tad-dentistrija. Spjega li kull tliet snin iġedded il-permess tiegħu ta’ refuġjat biex fost oħrajn, meta jmur jinqeda mill-Isptar Mater Dei ma jintalabx iħallas għas-servizz, hekk kif jintalbu jagħmlu pazjenti oħra barra mill-Unjoni Ewropea. Is-Sur Haridi żied li meta kien quddiem ir-reception tal-Emerġenza qalulu li l-karti tiegħu kienu jidhru skaduti, waqt li stqarr li aċċettaw li jarawh bil-kundizzjoni li jġib il-karti miegħu waqt żjara oħra. “Mill-bidu kienu arroganti miegħi” Haridi qal li meta mar quddiem ir-reception fil-klinika tad-dentistrija mill-bidu kienu arroganti miegħu għax rawh li hu barrani. Qal li t-tfajliet li kien hemm fir-reception ma sab l-ebda għajnuna u appoġġ mingħandhom u f’dik is-sitwazzjoni li kien fiha, talbuh imur il-billing section biex iġib il-karti bit-timbru tagħhom. Qal li dak il-ħin innervja u xxuttja l-bieb b’saqajh u ħareġ ma’ sieħbu fejn mar il-billing section biex ġab il-karti ittimbrati. Żied jgħid li kif taha l-karti, waħda minnhom ħaditha bil-qżież u warrbitha għax qal li kellu jagħmel tliet sigħat jistenna. Dan meta skont hu, huwa kien l-uniku wieħed b’każ ta’ emerġenza. Huwa sostna li kull darba li beda jkellem lill-uffiċjal tas-sigurtà, din bdiet ukoll tkellmu b’arroganza. Irrakkonta li dak il-ħin ħafna Maltin bdew jikkummentaw fuq dak li kien qed iseħħ fejn waħda anzjana qaltlu biex jekk ma jogħġbux imur f’pajjiżu. Huwa qal li ilu 15-il sena jgħix Malta. “Jiġifieri naf x’qed ngħid. Mhux l-ewwel darba li ġrali hekk l-isptar. Jarawna barranin u jgħidulna…. jekk ma jogħġbokx mur pajjiżek. Dik l-uniku kelma li nisimgħu l-isptar…Qegħdin jittrattawna b’mod razzist”, żied jgħid is-Sur Haridi. Huwa kellu kliem iebes ukoll fil-konfront tal-uffiċjal tas-sigurtà għax qal li din kienet arroganti tant li baqgħet sejra warajh sa ħdejn id-dentist waqt li fi kliemu “kompliet tparla fil-vojt”. Huwa saħaq li ġie ttrattat b’dan il-mod minħabba l-ġilda skura tiegħu u għax huwa barrani. Hawnhekk saħaq li l-barranin qed jiġu trattati ta’ żibel. “Il-verità hija li l-Maltin saru razzisti”, qal Haridi waqt li sostna li huwa mhux razzist u mgħandu xejn għal ħadd.